“BATHO ba gago ba tla ithaopa ka go rata.” (Pesalema 110:3) Mafoko ao a na le bokao jo bo kgethegileng mo baithuting ba le 46 ba tlelase ya bo118 ya Sekolo sa Baebele sa Watchtower sa Gileade. Ba ne ba ipaakanyetsa jang go tla sekolong seno, se se thapisetsang batho go nna barongwa gore ba ye go tlhokomela batho semoyeng kwa dinageng di sele? Mike le Stacie, baithuti ba tlelase ya bo118, ba ne ba tlhalosa jaana: “Tshwetso ya rona ya go tshela ka se re nang le sone e re thusitse go fokotsa dilo tse di re itayang tsebe le go dira gore dilo tsa semoya e nne tsone tse di tlang pele mo botshelong jwa rona. Re ne re ikemiseditse gore re se ka ra letlelela go atlega ga rona mo go tsa kgwebo gore go hupetse mekgele ya rona ya semoya.” Fela jaaka Mike le Stacie, baithuti ba bangwe ba tlelase eno ba ne ba ithaopa ka go rata mme gone jaanong ke baboledi ba Bogosi mo dikontinenteng tse nnè.